**Manje je više**

**(Laička kolumnica [277])**

**Koloplet duhovskih misli**

Pedesetnica! U *duhovskom* smo ozračju. *Crkva* svetkuje rođendan! Gosti i slavljenici pod jedinstvenim su nazivnikom *zajedništva*. Crkva je veća od *bogomolje*, jača od institucionalne *hijerarhije*. Na stranu pjenušav *patos* i sladunjava *retorika*. *Tijelo* je to neraspadljivo, sazdano od gipkih *udova*, od jedincatih, međusobno povezivih *jedinki* slobodne volje poput Tebe i mene, nje i njega.

Laički *koloplet* lahorasto se ispreda iz skokovitih *misli* za koje vjerujem, znam da obilato pritječu od *Duha Svetoga*. O njemu u prvom liturgijskom čitanju (Dj 2, 1-11) uzbudljivo izvješćuju **Djela apostolska**. Zastajem na početku četvrtog retka: **Svi se napuniše Duha Svetoga...**

Ćutim kako se to *punjenje* ražareno odvija u meni. Dodira željan *opip* potvrđuje vrelost obraza i ušiju, svjetlozovne *oči* vesele se svjetlosti; na vedrom se *licu* ljeska zahvalan osmijeh, raširene *nosnice* prizivaju miomirise; titrave *glasnice* proizvode bogozovnu melodiju. A oduhovljena misao ushićeno leti k *obnovljivim izvorima energije* (vjetar, sunce, biomasa, valovi). Klimatske promjene brižno opominju. Priroda postojano pokazuje stalnu usklađenost sa svojim (i našim!) *Stvoriteljem* koji je svoga Duha milosrdno *poslao* da ne vrludamo u našoj jogunastoj zbrkanosti.

Duh Sveti puše kako *On* hoće. Uslijed ćudljivosti krunskog virusa dio prvopričesnika naše župe u duhovskom ugođaju prima prvu kristonosnu *hostiju*. Hrvatski pjesnik **Josip Berka** (1906-2000) oplemenjuje nas pjesmom *Amor u sjeni hostije*:

*Ljubav je naša kao skromni cvijetak / na brijegu malom u tišini cvala. / U hramu Božjem, bio je to blagdan, / blagoslov neba Hostija joj dala. / Često se sjećam koliko sam puta / uz drago biće tiho stati znao / i tako lijepa bila je minuta / kad sluga Božji Krista nam je dao! / U meni tada još je većim žarom / tog svakog danka cvala želja čista / da drago biće vidim pred oltarom / i stojeć uza nj primim tijelo Krista.*

Milostivi Isukrste! Ostani svagda u skrovitosti naše nutrine!

Sead Ivan Muhamedagić